### Beslutning

Godkendt.

### Sagsfremstilling

## Resume og sagens baggrund

Med etablering af Unge- og Beskæftigelsesudvalget overgår visitation af unge til den særligt tilrettelagte ungdomsuddannelse (STU) for unge med særlige behov til Jobcenter. Kommunalbestyrelsen har i august 2018 besluttet, at de to repræsentanter for kommunalbestyrelsen i bestyrelsen for Voksenspecialskolen Center for Specialundervisning (CSU) Kalundborg udpeges administrativt blandt faglige repræsentanter i administrationen. Administrationen foreslår derfor, at administrationen udpeger en faglig repræsentant fra Fagcenter Børn, Læring og Uddannelse (BLU) og en faglig repræsentant fra Jobcenter som de to repræsentanter for kommunalbestyrelsen i bestyrelsen for CSU.

## Indstillinger

Direktøren indstiller, at der administrativt udpeges en faglig repræsentant fra Fagcenter Børn, Læring og Uddannelse (BLU) og en faglig repræsentant fra Jobcenteret til bestyrelsen for Voksenspecialskolen CSU Kalundborg.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Voksenspecialskolen Center for Specialundervisning (CSU) Kalundborg udbyder blandt andet den særligt tilrettelagte ungdomsuddannelse for unge med særlige behov (STU). Ifølge Lov om specialundervisning for voksne skal kommunalbestyrelsen udpege 2 medlemmer til bestyrelsen (§ 6 c). Der er ikke krav om, at de to medlemmer selv skal sidde i Kommunalbestyrelsen.

Bestyrelsens opgaver er at fastlægge budget inden for den økonomiske ramme fastlagt af Kommunalbestyrelsen, afgive udtalelse ved ansættelse/afskedigelse af afdelingsledere, lærere og andet personale, samt fastsætte retningslinjer for skolens tilbud. Bestyrelsen skal ifølge loven bestå af:

* 2 medlemmer udpeget af Kommunalbestyrelsen.

* 2 medlemmer udpeget af de handicappedes organisationer.

* 2 medlemmer valgt af og blandt undervisningsinstitutionens lærere og øvrige medarbejdere. Heraf skal mindst én være lærer.

* 1 medlem valgt af og blandt undervisningsinstitutionens deltagere.

Kommunalbestyrelsen besluttede i januar 2018, at kommunalbestyrelsen fremover ikke skulle være politisk repræsenteret i bestyrelsen. Kommunalbestyrelsen godkendte i august 2018 to medarbejdere fra administrationen, som arbejder med unge- og uddannelsesområdet som repræsentanter for Kommunalbestyrelsen. Der blev senest i november 2020 udpeget en ny faglig repræsentant for Fagcenter Børn, Læring og Uddannelse.

Etableringen af Unge-og Beskæftigelsesudvalget i Kalundborg Kommune fra 2022 har medført en ændret opgavefordeling, således at Unge- og Beskæftigelsesudvalget har overtaget ansvaret for den forberedende grunduddannelse (FGU) og visitation til den særligt tilrettelagte ungdomsuddannelse (STU) fra Børn- og Familieudvalget.

På den baggrund anbefaler administrationen, at der administrativt udpeges en faglig repræsentant fra Jobcenteret som nyt bestyrelsesmedlem i CSU Kalundborg. Således vil der være en repræsentant i bestyrelsen fra henholdsvis Jobcenteret og Fagcenter Børn, Læring og Uddannelse.

## Økonomiske konsekvenser

Ingen.

### Sagens forløb

06-04-2022 Børn- og Familieudvalget

Indstilles til godkendelse.

20-04-2022 Økonomiudvalget
Anbefales.